**ლექცია 9**

**ახალი მეხსიერება - ახალი იდენტობა**

1. **„ძეგლების ბრძოლა“**

ლექციის მიზანია, განვიხილოთ კოლექტიური მეხსიერების ტრანსფორმაცია პოსტსაბჭოთა საქართველოში, კერძოდ, საბჭოთა მეხსიერების დაძლევისა და ახალი მეხსიერების ფორმირების მიმართულებით გადადგმული ნაბიჯები, რომელთა მიზანი ახალი „საერთო წარსულისა“ და, მის საფუძველზე, საერთო იდენტობის შექმნა იყო. ამ მრავალმხრივ, რთულ და წინააღმდეგობრივ პროცესს განვიხილავთ *მეხსიერების ადგილების*, კერძოდ, მონუმენტური არეების ანალიზის ფონზე, რომელიც მოიცავს ძეგლებს, ტოპონიმებს, მემორიალებსა და მუზეუმებს.

საბჭოთა კავშირის დაშლის შემდეგ ახალი მეხსიერების შექმნის პროცესში, პირობითად, ორი ძირითადი ეტაპის გამოყოფა შეიძლება: 1) საბჭოთა მეხსიერებისა და საბჭოთა იდენტობის დაძლევის მცდელობები მეხსიერების „ძველი“ ადგილების წაშლის გზით; 2) ახალი მეხსიერების შექმნისაკენ მიმართული ძალისხმევა, საერთო სახელმწიფოებრივი, სამოქალაქო იდენტობის ჩამოყალიბების მიზნით - მეხსიერების ახალი ადგილების შემქნის მეშვეობით.

საბჭოთა კავშირის არსებობის ბოლო წლებში, ეროვნულ-გამათავისუფლებელი მოძრაობის აღმავლობის ტალღაზე, საზოგადოებრივ დისკურსში (არაფორმალურ გამოცემებში, დამოუკიდებლობის მოთხოვნით მიმდინარე დემონსტრაციებსა და მიტინგებზე, ლიტერატურულ ტექსტებში - დრამატულ ნაწარმოებებში, ლექსებში (მათ შორის, დიდი ხნის წინ დაწერილ, მაგრამ ცენზურის მიერ აკრძალულ) გაჩნდა და სწრაფად დამკვიდრდა დამოუკიდებლობისათვის მებრძოლთა სახელები, რომლებიც, საბჭოთა მეხსიერების პოლიტიკის წყალობით, თითქოს დავიწყებული იყო. საბჭოთა ხელისუფლების დამკვიდრებისა და განმტკიცებისათვის მოღვაწენი, ასევე მონუმენტები, რომლებიც საბჭოთა სისტემის სიმბოლოებს წარმოადგენდნენ, ჯერ ადამიანთა წარმოსახვაში, ხოლო შემდეგ რეალურადაც, ერთიმეორის მიყოლებით ტოვებდნენ გმირების კვარცხლბეკს. მათი ნაწილის დემონტაჟი საჯაროდ და, ზოგჯერ, ზარ-ზეიმით ხდებოდა, ზოგი კი უჩუმრად და უხმაურო „ქრებოდა“ ქალაქების მოედნებიდან თუ სკვერებიდან. ეს პროცესი დამოუკიდებლობის მოპოვების შემდგომ წლებშიც გრძელდებოდა.

1989 წელს აიღეს თბილისის ცენტრალური მოედნიდან აიღეს **ლენინის ძეგლი** (დაიდგა 1935 წელს); ლენინის მრავალრიცხოვანი ძეგლები აიღეს სხვა ქალაქებისა და დაბების მთავარი მოედნებიდან, სახელმწიფო დაწესებულებების მიმდებარე ბაღებიდან და სკვერებიდან. ჯერ კიდევ საბჭოთა კავშირის არსებობის დროს ლენინის ძეგლებმა დატოვა საჯარო სივრცე.

1989 წელს თბილისში აიღეს **სერგო ორჯონიკიძისა** და **სერგეი კიროვის** ძეგლები. ეს უკანასკნელი უხმაუროდ დაემშვიდობა 1936 წელს მიჩენილ ადგილს, პირველს კი, რომელიც 1935 წელს დაიდგა, მძიმე ხვედრი ერგო: 9 აპრილის ტრაგედიის მეორე დილას თამარაშვილის ქუჩისა და ყაზბეგის გამზირის გადაკვეთაზე მდგარი უზარმაზარი რუხი ძეგლი თბილისელებს სისხლისფრად შეღებილი ხელებით და უშურველად მიყრილ-მიწებებული საოჯახო ნაგვით შემოსილი დახვდათ. ამის შემდეგ ხელისუფლებმა ძეგლს ხის მესერი შემოავლეს, შემდეგ კი იქიდან შეუმჩნევლად გაიტანეს.

1989 წლის 9 აპრილის ტრაგედიის შემდეგ განხორციელდა რუსთაველის გამზირზე, მთავრობის სასახლის წინ მდგარი სკულპტურული კომპოზიციის **„შრომა, მეცნიერება, ტექნიკა“** (დაიდგა 1958 წელს) დემონტაჟი.

1990 წელს აიღეს **ბორის ძნელაძის** ძეგლი (დაიდგა 1930 წელს); 1991 წელს - **როზა ლუქსემბურგის** (დაიდგა 1923 წელს), 1998 წელს - **ლადო კეცხოველის** ძეგლი (დაიდგა 1936 წელს).

სამწუხაროდ, იმ მონუმენტებთან ერთად, რომლებიც ნაკლებად მნიშვნელოვანი ან, სულაც, უმნიშვნელო იყო მხატვრული თვალსაზრისით, 1990 წელს კომუნისტურ ძეგლებზე შეტევას შეეწირა მაშინდელი მარქსიზმ-ლენინიზმის ინსტიტუტის (იმელი) (შემდგომში - საქართველოს პარლამენტის, უფრო გვიან კი საკონსტიტუციო სასამრთლოს) ფასადზე განთავსებული სკულპტურული გამოსახულებები, რომლებიც ცნობილ ქართველ მოქანდაკეებს იაკობ ნიკოლაძესა და თამარ აბაკელიას ეკუთვნოდათ: **ნიკოლაძის** ჰორელიეფები "ამიერკავკასიის ბოლშევიკური ორგანიზაციების ჩამოყალიბების ისტორიიდან" და "საბჭოთა კავშირის მშვიდობიანი მშენებლობა" (1934-1936), **აბაკელიას** რელიეფური ფრიზი, რომელიც 5 კომპოზიციისაგან შედგებოდა: "ბათუმის დემონსტრაცია", "ოქტომბერი საქართველოში", "საქართველოს ინდუსტრია", "სოფლის მეურნეობა საქართველოში" და "ბედნიერი ცხოვრება" ([1936](http://ka.wikipedia.org/wiki/1936)-[1937](http://ka.wikipedia.org/wiki/1937)).

1989-1990 წლებში **სახელები გადაერქვა** და ისტორიული სახელები დაუბრუნდა საქართველოს ქალაქებს და რაიონულ ცენტრებს, რომლებიც რევოლუციონერთა და კომუნისტური პარტიის მოღვაწეთა სახელებს ატარებდნენ (გეგეჭკორი-მარტვილი, მახარაძე-ოზურგეთი, ცხაკაია-სენაკი, ორჯონიკიძე-ხარაგაული, წულუკიძე-ხონი). სახელები გადაერქვა მათი სახელობის ქუჩებს, მოედნებსა და სკვერებს: სტეფანე შაუმიანის, ფილიპე მახარაძის, სერგო ორჯონიკიძის, გიორგი პლეხანოვის, სოფია პეროვსკაიას, კამოს, როზა ლუქსემბურგის და სხვა ქუჩებს ქართველი ისტორიული პერსონაჟების, მწერლების, პოეტების, ისტორიული მოვლენების, მეცნიერთა და საზოგადო მოღვაწეთა სახელები ეწოდა - ქეთევან წამებულის, დავით აღმაშენებლის, გერონტი ქიქოძის, პაოლო იაშვილის, თევდორე მღვდლის, გიორგი ჩუბინაშვილის, 26 მაისის და ა.შ. სახელები გადაერქვა მეტროს სადგურებს „ლენინის მოედანი“ - „თავისუფლების მოედანი“, „26 კომისარი“ - „ნაძალადევი“, „ოქტომბერი“ - „ავლაბარი“.

“ადგილები გაცვალეს” გმირებმა და მოღალატეებმა, რომელთა სახელიც დაკავშირებული იყო რუსეთის იმპერიასა და საბჭოთა კავშირთან. ფილიპე მახარაძე, სერგო ორჯონიკიძე და სხვები, რომლებმაც სამშობლოს ინტერესი ბუნდოვანი კომუნისტური მომავლის ინტერესს შეწირეს, გმირებიდან მოღალატეებად იქცნენ. მარო მაყაშვილი, 1921 წელს საბჭოთა საბჭოთა რუსეთის წინააღმდეგ მებრძოლი ქართველი ჯარისკაცები, ქაიხოსრო ჩოლოყაშვილი და სხვები სამშობლოსთვის თავდადებულ გმირებად შეირაცხენ.

კიდევ ერთი *მეხსიერების ადგილი*, რომელსაც საბჭოთა მემკვიდრეობის დაძლევისათვის ბრძოლის პირველი ტალღა შეეხო, გახლდათ მწერალთა და საზოგადო მოღვაწეთა **მთაწმინდის პანთეონი** თბილისში. 1987 წლის შემოდგომაზე, როდესაც საქართველოში ილიას დაბადების 150 წლისთავს აღნიშნავდნენ, მთაწმინდის პანთეონში ფილიპე მახარაძის საფლავი ააფეთქეს, რომელიც ილიას პირდაპირ, მისგან სულ რამდენიმე მეტრის დაშორებით იყო დაკრძალული და იქ 1941 წლიდან განისვენებდა. მართალია, საფლავი ხელისუფლებამ მეორე დღესვე აღადგინა, მაგრამ ეს ფაქტი შემდგომ განვითარებული მოვლენების ერთგვარი სიმპტომი აღმოჩნდა. 1989 წლის ბოლოს საქართველოს კომუნისტურმა ხელისუფლებამ მთაწმინდის პანთეონიდან ცნობილი ბოლშევიკების - სილიბისტრო თოდრიას, ფილიპე მახარაძისა და მიხა ცხაკაიას ნეშტები გადაასვენა ხუდადოვის ტყე-პარკთან რევოლუციონერთა საძმო სასაფლაოზე, შემდეგ პირველი მათგანი ვაკის, ხოლო დანარჩენი ორი კუკიის სასაფლაოზე დაკრძალეს.[[1]](#footnote-1) აქვე აღვნიშნოთ, რომ არც მანამდე და არც შემდეგ არავინ შეხებია სტალინის დედის, ეკატერინე გელაძის (კეკეს) საფლავს, რომელიც დღესაც მთაწმინდაზე განისვენებს.

ეს ნაბიჯები შეიძლება განვიხილოთ როგორც ახალი მეხსიერების ფორმირების მცდელობა ძველის წაშლისა და აღმოფხვრის გზით.[[2]](#footnote-2) ეს ეტაპი მთელ 90-იან წლებს მოიცავს.

„ვარდების რევოლუციის“ შემდეგ იწყება ახალი მეხსიერების შექმნის მეორე ეტაპი, როცა აქცენტი **მეხსიერების ახალი ადგილების** შექმნაზე გადადის. ახალი მონუმენტების და მუზეუმების გახსნა, როგორც წესი, მნიშვნელოვან ისტორიულ თარიღებს ემთხვეოდა.

ისევ მთაწმინდით გავაგრძელოთ. 2005 წელს საფრანგეთიდან, ლევილიდან გადმოასვენეს და მთაწმინდაზე დაკრძალეს 1924 წლის აჯანყების გმირი **ქაიხოსრო (ქაქუცა) ჩოლოყაშვილი**. იმავე წელს დიდუბის პანთეონიდან გადაასვენეს ცნობილი ქართველი მეცნიერი, თბილისის სახელმწიფო უნივერსიტეტის ერთ-ერთი დამაარსებელი **ექვთიმე თაყაიშვილი**, რომელიც მანამდე, 2002 წელს, ქართულმა მართლმადიდებლურმა ეკლესიამ წმინდანად შერაცხა. 2007 წელს გროზნოდან მთაწმინდაზე გადმოასვენეს საქართველოს რესპუბლიკის პირველი პრეზიდენტი **ზვიად გამსახურდია.** უფრო ადრე, 1989 წელს. მთაწმინდაზე დაკრძალეს ავტოკატასტროფაში დაღუპული მერაბ კოსტავა - ეროვნულ-გამათავისუფლებელი მოძრაობის ერთ-ერთი ყველაზე თვალსაჩინო ფიგურა.

დაიწყო ახალი მონუმენტების, მუზეუმების, მემორიალების შექმნა, რომელთაც ახალი კოლექტიური მეხსიერებისა და, მის საფუძველზე, ახალი სახელმწიფოებრივი იდენტობის ჩამოყალიბების ფუნქცია ეკისრებოდა. როგორც წესი, ისინი საზეიმოდ იხსნებოდა რომელიმე მნიშვნელოვანი ისტორიული მოვლენის წლისთავზე. ეს პრაქტიკა დამოუკიდებლობის მოპოვების დღიდან დამკვიდრდა და არსებობას შემდგომშიც განაგრძობდა (გავიხსენოთ საქართველოს სახელმწიფოებრივი დამოუკიდებლობის აღდგენის გამოცხადება 1991 წლის 9 აპრილს; პირველი საპრეზიდენტო არჩევნების ჩატარება იმავე წლის 26 მაისს).

2005 წლის 23 ნოემბერს თბილისში, თავისუფლების მოედანზე, საზეიმოდ ჩაეყარა საფუძველი, ხოლო 2006 წლის 23 ნოემბერს გაიხსნა **თავისუფლების მონუმენტი - წმინდა გიორგის ქანდაკება**, რაც საგანგებოდ დაემთხვა გიორგობის დღესასწაულსა და ვარდების რევოლუციის 3 წლისთავს. მონუმენტი დღემდე რჩება მკაცრი კრიტიკის საგნად უფრო საზოგადოების, ვიდრე პოლიტიკური ელიტის მხრიდან.

2006 წლის 26 მაისს თბილისში დაფუძნდა **საბჭოთა ოკუპაციის მუზეუმი**, რომელშიც დაცულია 1921 წლის ოკუპაციასა და ანექსიის, აგრეთვე გამათავისუფლებელი ბრძოლის ამსახველი მასალები. ბუნებრივია, 26 მაისი შემთხვევით არ ყოფილა შერჩეული.

რუსეთ-საქართველოს 2008 წლის აგვისტოს ომმა სათავე დაუდო სხვა ტიპის მეხსიერების ადგილების შექმნას, რომლებიც კვლავ *მონუმენტური არეების* კატეგორიას განეკუთვნება. ახალი მონუმენტები და მემორიალები ომის მსხვერპლთა და სამშობლოსთვის შეწირულთა უკვდავყოფას ისახავდა მიზნად, თუმცა გაცილებით ღრმა შინაარსობრივი დატვირთვაც ქონდა.

2009 წლის 22 იანვარს გამოცხადდა კონკურსი **“მუხათგვერდის ძმათა სასაფლაოს** მოწყობის კონცეფციისა და საფლავის ტიპური ფორმის პროექტზე”.[[3]](#footnote-3) მშენებლობა თებერვალშივე დაიწყო. მთლიანად მემორიალისა და სასაფლაოს კონცეფცია სახელმწიფოსა და სარწმუნოებას განადიდებს. ისედაც სიმბოლური ადგილი მრავალი დეტალით გამდიდრდა: მარადიული ცეცხლი, ხუთჯვრიანი კომპოზიციის შემქმნელი ხეები (უშუალოდ დაკავშირებული სახელმწიფო დროშასთან), ქართული ტაძრის სილუეტი. ამ ყველაფერმა სასაფლაოს საკრალიზება გამოიწვია. მემორიალი 2009 წლის 26 მაისს, საქართველოს დამოუკიდებლობის დღეს გაიხსნა. ცერემონიას საქართველოს პრეზიდენტი და სხვა მაღალჩინოსნები ესწრებოდნენ.

2009 წელსვე გაჩნდა იდეა, რომ აგვისტოს ომში დაღუპულთათვის სხვა მემორიალიც უნდა შექმნილიყო: უფრო მასშტაბური, ისეთი, რომელიც გამვლელებს მუდმივად შეახსენებდა გმირობის ამბავს. გმირთა მემორიალი გმირთა მოედანზე უნდა აღმართულიყო. მიუხედავად იმისა, რომ გმირთა მოედანზე უკვე არსებობდა კოლექტიური ტრავმისადმი მიძღვნილი მონუმენტი, რომელიც საქართველოს ერთიანობისთვის ბრძოლაში დაღუპულ ჯარისკაცებს, კერძოდ კი აფხაზეთის ომში დაღუპულ მებრძოლებს მიეძღვნა (მისი ოფიციალური სახელია **“ერთიანი საქართველოსთვის”**), ახალმა დარტყმამ უფრო გრანდიოზული მემორიალის შექმნის იდეა წარმოშვა. თავდაპირველი ჩანაფიქრით, მემორიალი მხოლოდ 2008 წლის აგვისტოს ომში დაღუპულ გმირებს უნდა მიძღვნოდა. მაგრამ რადგან მონუმენტი ყველაზე დიდი და გამორჩეული უნდა ყოფილიყო, კონცეფციაც განზოგადდა და მემორიალი რუსეთის დამპყრობლური პოლიტიკის წინააღმდეგ მებრძოლებს მიეძღვნა. შესაბამისად, მონუმენტზე დატანილია 1921 წელს დაღუპული იუნკრების, 1924 წლის აჯანყების მონაწილეების, 1992-93 წლებში აფხაზეთსა და სამხრეთ ოსეთში დაღუპულთა, 2008 წლის აგვისტოს ომს შეწირულთა სახელები და გვარები. შენარჩუნდა ძველი მემორიალიც „ერთიანი საქართველოსათვის“.

გმირთა მონუმენტი **2010 წლის 26 მაისს** გახსნა. ისევე როგორც მუხათგვერდის ძმათა სასაფლაოს, გმირთა მონუმენტის გახსნის ცერემონიალსაც ყველა მაღალჩინოსანი დაესწრო. მათ მიერ წარმოთქმული სიტყვები ნათლად წარმოაჩენს მონუმენტის, როგორც *მეხსიერების ადგილის* მნიშვნელობას, რომლის ერთ-ერთი მთავარი ფუნქცია „ჩვენ“ ჯგუფის იდენტობის გამძაფრებაა. **პრეზიდენტის სიტყვაში** ხაზგასმული იყო ეთნიკურიდან სამოქალაქო იდენტობაზე აქცენტის გადატანა (ამ დროისათვის პოლიტიკური ელიტა აქტიურად ამკვიდრებდა *მრავალეთნიკური ქართველი ერის* ცნებას):

*“აქ არის 4000 გმირის სახელი. არის ბევრი ცარიელი ადგილიც და ვისურვებდი, რომ აქ გვარები აღარ დაემატოს, მაგრამ თუ გვინდა, რომ არსებობდეს საქართველო, ყველანი მზად უნდა ვიყოთ, ჩავიცვათ ეს ფორმა...*

*მემორიალი 1921 წელს დაღუპული იუნკრების, 1924 წლის აჯანყების მეთაურების, 1992-1993 წლებში აფხაზეთში და 2008 წლის აგვისტოში რუსეთის აგრესიის შედეგად დაღუპულ მეომართა ხსოვნას ეძღვნება. ამ ბიჭებმა, რომელის სახელებიც ამ მონუმენტზეა ამოტვიფრული, დიდხანს იბრძოლეს საქართველოს ერთიანობისთვის, ისინი მარად დარჩებიან ჩვენს ისტორიაში...*

*ამ მონუმენტზე, ქართველების გარდა, სომხების, აზერბაიჯანელების, ებრაელების გვარებიც არის ამოტვიფრული. ისინი ყველანი ქართველები არიან... საქართველო ის ქვეყანაა, რომლის გამოც ღირს სიკვდილი. ნურასდროს დაგვავიწყდება ჩვენი გმირები და საქართველო. წინ, გამარჯვებისკენ!“* [[4]](#footnote-4)

მეხსიერების სპეციფიკურ ადგილებს წარმოადგენენ **დევნილთა დასახლებები,** რომლებიც აგვისტოს ომის შემდეგ კონფლიქტის ზონის მიმდებარე ზონებში შეიქმნა.[[5]](#footnote-5) დევნილთა დასახლებები შეიძლება განვიხილოთ როგორც კოლექტიური ტრავმის დაძლევის გზა და იდენტობის შენარჩუნების საშუალება: კომპაქტური დასახლება, სადაც დაზარალებულები ერთად დააბინავეს - ტრავმული გამოცდილების კოლექტიურად დაძლევა შედარებით იოლია; დაკარგულ საცხოვრისთან ახლოს - დაბრუნების იმედი; ერთნაირი სახლები, შეღებილი ღია ფერად - ყველა ერთნაირ მდგომარეობაშია, ნათელი და იმედიანი განწყობა; გზასთან ახლოს - 2008 წლის აგვისტოს ომის შედეგების ცოცხალი და ყველასთვის თვალსაჩინო მაგალითი.

აგვისტოს ომმა გამოაცოცხლა დისკუსია **სტალინის ძეგლის** ირგვლივ, რომელიც, თავის მხრივ, მჭიდროდ დაუკავშირდა საბჭოთა სიმბოლიკისადმი დამოკიდებულების საკითხს. 2008 წლის 3 ოქტომბერს ევროპული და ევროატლანტიკური ინტეგრაციის საკითხებში მაშინდელმა მინისტრმა გიორგი ბარამიძემ წინადადება წამოაყენა, გორის ცენტრიდან აეღოთ სტალინის ძეგლი და იგი „რუსეთის აგრესიის მუზეუმის“ ნაწილად ექციათ, რომელიც, კულტურის მინისტრის გეგმით, სტალინის სახლ-მუზეუმის შენობაში უნდა განთავსებულიყო. 2009 წლის 7 აგვისტოს სტუდენტებმა გამართეს მიტინგი მოთხოვნით, რომ სტალინის ძეგლი ქალაქის ცენტრიდან აეღოთ და მისივე მუზეუმის ეზოში გადაეტანათ. მაგრამ სტალინის ძეგლს გორში დამცველები ჰყავდა და ჰყავს. 2010 წლის 25 ივნისს შუაღამისას ძეგლის დემონტაჟი განხორციელდა, რაც გორის მოქალაქეებმა მხოლოდ დილით შეიტყვეს. პრეზიდენტმა მიხეილ სააკაშვილმა მაშინ განაცხადა, რომ ისტორიისადმი ცივილიზებული მოპყრობა აუცილებელია და ამიტომ ძეგლი მუზეუმის ეზოში დაიდებს ბინას, მაგრამ წარმოუდგენელია, ქვეყანაში ერთდროულად არსებობდეს ოკუპაციის მუზეუმი და იმ ადამიანი ძეგლი, ვინც ეს ოკუპაცია განახორციელა. მაგრამ ძეგლი მუზეუმის ეზოში არ გადაუტანიათ, იგი გაურკვეველი მიმართულებით წაიღეს, ცოტა ხნის შემდეგ კი ჟურნალისტებმა იგი გორთან ახლოს, ტანკების სადგომში იპოვეს. 2012 წლის 9 აპრილს, სტალინის სახლ-მუზეუმში ყოფნისას, კულტურის მაშინდელმა მინისტრმა ნიკა რურუამ განაცხადა, რომ ძეგლი მუზეუმის ეზოში არ დაბრუნდებოდა, თვით მუზეუმი კი „სტალინიზმის (ტოტალიტარიზმის) მსხვერპლთა მუზეუმად“ გარდაიქმნებოდა. ამ საკითხის ირგვლივ კამათი დღემდე გრძელდება.

სტალინის ძეგლებით „თამაშის“ ესტაფეტა კი საქართველოს სხვადასხვა რეგიონს გადაეცა. სხვადასხვა სოფელში (აკურა თელავის რაიონში, ზემო ალვანი ახმეტის რაიონში, ქალაქი თელავი, კიკეთი და სხვ.) მისი თაყვანისმცემლები პერიოდულად აბრუნებენ ძველ ადგილებზე სტალინის ძეგლებს; მათ ნაწილს მოწინააღმდეგეები ვარდისფერი საღებავით „ამშვენებენ“, რის შემდეგ ისევ ხსნიან და სარესტავრაციოდ მიაქვთ. თელავში ძეგლის „დაბრუნებას“ განსაკუთრებული ხმაური მოჰყვა 2013 წლის 1 სექტემბერს. სტალინის ძეგლების აღდგენის რამდენიმე მცდელობამ საქართველოს დასავლელი პარტნიორების კრიტიკა  გამოიწვია; საქართველოს ცენტრალურმა ხელისუფლებამ ამ შემთხვევებთან კავშირი უარყო და განაცხადა, რომ ეს ადგილობრივი თვითმმართველობების კომპეტენციაში შემავალი საკითხია, ხოლო რამდენიმე მინისტრმა დაგმო სტალინის ძეგლების აღდგენის ფაქტები.

 და ბოლოს, სტალინის ძეგლის საკითხი, და არა მარტო ეს საკითხი, მჭიდროდ უკავშირდება ზოგადად საბჭოთა კულტურული მემკვიდრეობისა და, კერძოდ, **საბჭოთა სიმბოლიკისადმი დამოკიდებულების** პრობლემას. 2010 წელს, პარლამენტის მიერ „თავისუფლების ქარტიის“ პირველი მოსმენით მიღების შემდეგ, რომლის ფარგლებში საბჭოთა კავშირის დროს სამართალდამცავი და უშიშროების სტრუქტურების ყოფილი თანამშრომლების ლუსტრაცია უნდა მოხდეს, პარლამენტის წევრმა გია თორთლაძემ წამოაყენა წინადადება, რომ ქვეყანა საბჭოთა სიმბოლიკის ნარჩენებისაგან გათავისუფლებულიყო. „ის რომ ქვეყანაში ქუჩებს ან სოფლებს ისევ ქვია საბჭოთა კავშირთან დაკავშირებული სახელები, ნიშნავს, რომ ქვეყნის ხელისუფლება არ ეწინააღმდეგება ამ რეჟიმს!“, განაცხადა მან. თუმცა ისტორიკოსების ნაწილი მიიჩნევს, რომ  საბჭოთა სიმბოლიკასთან ასეთი ბრძოლა ამ ეპოქასთან იდეოლოგიურ გამიჯვნას კი არა, ხელოვნების ნიმუშების განადგურებას უფრო შეუწყობს ხელს (<http://www.liberali.de/node/3164>). 2011 წელს პარლამენტმა „თავისუფლების ქარტია“ დაამტკიცა, თუმცა საბჭოთა სიმბოლიკის საკითხი ღიად დარჩა.

2013 წლის 27 ნოემბერს პარლამენტი კვლავ დაუბრუნდა საბჭოთა სიმბოლიკის საკითხს და პირველი მოსმენით მიიღო ცვლილებები „თავისუფლების ქარტიაში“, რომელიც ქვეყანაში კომუნისტური ტოტალიტარული სიმბოლიკის აღმოფხვრას ისახავს მიზნად. როგორც საპარლამენტო უმრავლესობის წევრმა ლევან ბერძენიშვილმა განაცხადა, ინიციატივა განაპირობა სტალინის ძეგლების აღდგენის რამდენიმე შემთხვევამ (<http://www.civil.ge/geo/article.php?id=27606>). ევროპის საბჭოს რეკომენდაციით, თავისუფლების ქარტიაში ტერმინთა კორექტირებაც მოხდა: „საბჭოთა სიმბოლიკა“ შეიცვალა „ტოტალიტარული კომუნისტური სიმბოლიკით“.

1. **„მერყევი“ მეხსიერება: „უფროსი ძმისა“ და „აგრესორის“ ცვლადი იმიჯი**

პოსტსაბჭოთა პერიოდში საინტერესო ტრანსფორმაცია განიცადა რუსეთის იმპერიისა და საბჭოთა რუსეთის იმიჯმა. ამ ცვლილებებმა ნათლად ასახა მეხსიერების „მერყეობა“ პოლიტიკური კონიუნქტურის ზეგავლენით.

რუსეთის სახე ყოველთვის არაერთგვაროვანი და წინააღმდეგობრივი იყო ქართულ სააზროვნო სივრცეში, სადაც თანაარსებობდა „მხსნელისა“ და „აგრესორის“ იმიჯები, რომლებიც კოლექტიურ მეხსიერებაში დაილექა. კონკრეტული პოლიტიკური ვითარების მიხედვით, დომინირებდა ხან ერთი, ხან მეორე იმიჯი.

ქართულ პოლიტიკურ აზროვნებაში რუსეთის, როგორც პოტენციური მფარველის, სახე იმ დროიდან ჩნდება, როცა ამ უკანასკნელმა პრეტენზია განაცხადა ბიზანტიის მემკვიდრეობაზე (მოსკოვი - მესამე რომი). ამაში გადამწყვეტი როლი შეასრულა ერთმორწმუნეობამ, რომლის მნიშვნელობა ქრისტიანული საქართველოსათვის ბიზანტიასთან მრავალსაუკუნოვან და ასევე წინააღმდეგობრივ ურთიერთობაში ჩამოყალიბდა. თუმცა ამ ორიენტაციას ყოველთვის ჰყავდა მოწინააღმდეგეები და თავად მომხრეებიც მას განიხილავდნენ როგორც გამოუვალი მდგომარეობიდან თავის დაღწევის ერთადერთ დარჩენილ გზას.

საქართველოს საბჭოთა ოკუპაციის შემდეგ რუსეთის ასეთი იმიჯი, ერთი მხრივ, შენარჩუნდა, მეორე მხრივ კი ახალი შტრიხებით შეივსო:

საბჭოთა ხელისუფლების არსებობის პირველ ათწლეულებში რუსეთის იმპერია წარმოდგენილი იყო როგორც „ხალხთა საპყრობილე“, რომელიც ქართველი ხალხის ეროვნული და სოციალური ჩაგვრის წყარო იყო. ეს კონცეფცია გამოყენებული იყო საბჭოთა რუსეთის ახალი ისტორიული მისიის - საბჭოთა ხალხის ძმობისა და მეგობრობის განმტკიცების - გამოსაკვეთად და ხაზგასამელად.

1930-იანი წლებიდან საბჭოთა კავშირში რადიკალურად შეიცვალა რუსეთისა და რუსი ხალხის როლის ნარატივი; რუსი ხალხი იქცა „უფროს ძმად საბჭოთა ხალხთა ძმურ ოჯახში“, რომელსაც ამ ოჯახის სიმტკიცის შენარჩუნების მისია ეკისრებოდა და რომელზე სწორებას იღებდა ყველა სხვა ხალხი. მას შემდეგ, რაც სტალინმა 1937 წლის 8 იანვარს ლიონ ფოიხტვანგერთან საუბარში აღნიშნა: „ჩვენ ვერ დავუშვებთ იმის მუდმივ ხაზგასმას, რომ ოდესღაც რუსები გაბატონებული ერი იყვნენო“[[6]](#footnote-6), საბჭოთა კავშირის პარტიული ნომენკლატურის რიტორიკაში გაჩნდა და მყარად დამკვიდრდა „დიდი რუსი ხალხის“ ცნება. ნაცისტურ გერმანიასთან ომის დამთავრებისადმი მიძღვნილ მიღებაზე კრემლში (1945 წ. 24 მაისი) სტალინის მიერ წარმოთქმული სადღეგრძელოს შემდეგ („მინდა შემოგთავაზოთ ჩვენი საბჭოთა ხალხის სადღეგრძელო, პირველ რიგში კი რუსი ხალხის სადღეგრძელო. მე პირველ რიგში რუსი ხალხის სადღეგრძელოს ვსვამ იმიტომ, რომ ეს არის ყველაზე გამოჩენილი ერი საბჭოთა კავშირში შემავალ ერებს შორის“) ამას დაემატა „უფროსი ძმის“ ცნებაც, რომელიც თითქმის საბჭოთა კავშირის დაშლამდე შენარჩუნდა. მაგალითის სახით მოგვყავს რამდენიმე ფრაგმენტი საქართველოს პარტიული ხელმძღვანელების საჯარო გამოსვლებიდან (უნდა აღინიშნოს, რომ ანალოგიურია სხვა საბჭოთა რესპუბლიკების ხელმძღვანელთა გამოსვლებიც):

„ქართველმა ხალხმა ამ წარმატებებს მიაღწია საბჭოთა კავშირის ყველა ხალხის დახმარებით, პირველ რიგში კი - თავისი უფროსი ძმის - დიდი რუსი ხალხის დახმარებით“ (აკაკი მგელაძე, საქართველოს კომპარტიის ცენტრალური კომიტეტის მდივანი, სკკპ მე-19 ყრილობა, 1952).

„ქართველ ხალხს მუდამ ახსოვს, რომ თავის გათავისუფლებას, მრეწველობის, სოფლის მეურნეობისა და კულტურის აყვავებას უნდა უმადლოდეს ლენინ-სტალინის პარტიას, დიდ რუს ხალხს და ამხანაგ სტალინს“ (სკკპ მე-19 ყრილობის დელეგატი ვ. ცხოვრებაშვილი, 1952).

„ამხანაგებო, საქართველოს მზიან ქვეყანას უწოდებენ. მაგრამ ჩვენთვის ნამდვილი მზე აღმოსავლეთიდან კი არა, ჩრდილოეთიდან, რუსეთიდან ამოვიდა. ეს იყო ლენინის იდეების მზე. საქართველო სამხრეთის თბილი რესპუბლიკაა. მაგრამ ნამდვილი სითბო, ლენინის იდეების სითბო ჩვენთან ჩრდილოეთიდან, დარიალის ხეობის გზით მოვიდა, საქართველოს სამხედრო გზით, რუსეთ-საქართველოს გზით (ედუარდ შევარდნაძე, საქართველოს კომპარტიის ცენტრალური კომიტეტის პირველი მდივანი. საქართველოს გასაბჭოების დღისადმი მიძღვნილი სხდომა, 25 თებერვალი, 1976).

რუსეთის ორ, ზემოთ მოყვანილი იმიჯს შორის კომპრომისად მოგვევლინა „უმცირესი ბოროტების“ კონცეპტი: იმის მიუხედავად, რომ რუსეთის სასარგებლო არჩევანი საქართველოს სახელმწიფოებრიობის დაკარგვად და კოლონიური ჩაგვრის გამოცდილებად დაუჯდა, მაგრამ ირანისა და თურქეთის სასარგებლო არჩევანის გაკეთების შემთხვევაში ქართველობას ფიზიკური განადგურების რეალურ საფრთხეს შეუქმნიდა, ამდენად, რუსეთის სასარგებლო არჩევანი ბოროტებათა შორის უმცირესი ბოროტება იყო და მან ქართველებს თავიდან ააცილა ფიზიკური განადგურების საფრთხე.

მომდევნი საფეხურზე ჩნდება „ხსნისა და გადარჩენის“ ნარატივი: რუსეთის შემადგენლობაში შესვლა სულაც არ იყო ბოროტება და უბედობა, არამედ ეს გახლდათ საქართველოს გადარჩენის ერთადერთი გზა. „გზა გამოხსნა-აღდგომისაკენ“ - ასე ერქვა ცნობილი ქართველი ისტორიკოსის წიგნს, რომელიც 1983 წელს დაიბეჭდა. იმავე წელს საქართველოს კომპარტიის ცენტრალური კომიტეტი აპირებდა გრანდიოზული ღონისძიებებით აღენიშნა გეორგიევსკის ტრაქტატის 200 წლისთავი, მაგრამ საზოგადოების მცირე, მაგრამ აქტიური ნაწილის წინააღმდეგობის გამო, იძულებული გახდა, გაცილებით მოკრძალებული აღნიშვნით დაკმაყოფილებულიყო. სამაგიეროდ, ეს განზრახვა რეალიზებულ იქნა მხატვრული ფილმის სახით, რომელსაც ზემოხსენებული წიგნივით ნიშანდობლივი დ მრავლისმეტყველი სათაური ჰქონდა - „წიგნი ფიცისა“. ეს იყო რუსეთ-საქართველოს ურთიერთობის ამბავი, რომლის კულმინაციას გეორგიევსკის ტრაქტატი წარმოადგენდა.

ამ პერიოდში დომინანტურ ნარატივში ასახული რუსეთის სახე ცალსახად პოზიტიური იყო. ლაპარაკია არა მხოლოდ რუსეთის სახელმწიფოზე, არამედ რუს ხალხსა და მის კონკრეტულ წარმომადგენლებზეც, რომლებიც მეხსიერების ფორმირების ნებისმიერი არეში წარმოდგენილი იყვნენ როგორც დადებითი პერსონაჟები. საქმე იქამდეც კი მიდიოდა, რომ, ვთქვათ, ლიტერატურული ნაწარმოებების ეკრანიზაციის დროს მათში „ჩნდებოდა“ დედანში არარსებული კეთილშობილი რუსი გმირი, ხოლო თუ დედანში ფიგურირებდა არცთუ მიმზიდველი რუსი მოქმედი პირი, მისი ეთნიკური კუთვნილება იცვლებოდა. მაგალითად, 1978 წელს განხორციელდა ჭაბუა ამირეჯიბის რომანის „დათა თუთაშხია“ ეკრანიზაცია. აღსანიშნავია, რომ სცენარი თავად ნაწარმოების ავტორმა დაწერა. ფილმი იწყება ეპიზოდით, სადაც მთავარი მოქმედი პირი იფარებს და ეხმარება რუს რევოლუციონერს; არც ეს ეპიზოდი და არც პერსონაჟი ლიტერატურულ ორიგინალში არ არსებობს და ისინი საგანგებოდ ფილმისთვის შეითხზა. გარდა ამისა, ერთ-ერთი უგუნური და დაუნდობელი რუსი პოლკოვნიკის *სახნოვის* გვარი შეცვლილია *სეხნიევით,* რაც ხაზს უსვამს მის ქართულ წარმომავლობას (სეხნიაშვილი). ცნობილია, რომ მეხსიერების ფორმირების არეებიდან გამოსახულებითი ხატები განსაკუთრებით ეფექტურად მუშაობს და ეს ყოველივეც სწორედ ამისთვის იყო გამიზნული.

პერესტროიკის პერიოდში, როცა აქტუალური გახდა წარსულის ხელახალი გააზრების საკითხი, რუსეთთან მიმართებაში გაჩნდა *ანექსიისა* და *ოკუპაციის* ცნებები. ისინი პირველად ე.წ. არაფორმალურ პერიოდიკაში გამოჩნდა, შემდეგ - მიტინგებსა და დემონსტრაციებზე, რომელთა მონაწილენი დამოუკიდებლობის მოთხოვნით გამოდიოდნენ, აგრეთვე ლიტერატურულ ტექსტებში.

პოსტსაბჭოთა პერიოდში „უფროსი ძმის“/“მხსნელისა“ და „აგრესორის“ იმიჯებისროტაცია სწრაფი და მკვეთრი გახდა. დამოუკიდებლობის პირველ წლებში განსაკუთრებით მკაფიო იყო რუსეთთან საერთო საბჭოთა წარსულისაგან გამიჯვნის სურვილი. აქცენტირდებოდა საბჭოთა წარსულის უარყოფითი მომენტები (1921 - გასაბჭოება, 1924 - ანტისაბჭოთა აჯანყების სისხლიანი ჩახშობა, საბჭოთა რეპრესიები, დეპორტაციები, საგანმანათლებლო სფეროში რუსული ენის დანერგვის მცდელობები და სხვ.). საქართველოს პირველი პრეზიდენტის ზვიად გამსახურდიას რიტორიკაში ვერ ვხედავთ ანტირუსულ პათოსს; იგი ხშირად საუბრობდა იმპერიულ ძალებსა და „კრემლის აგენტებზე“, თუმცა ეს იყო საბჭოთა იმპერიული ძალები[[7]](#footnote-7) და კრემლი. 1991 წლის 23 მარტს, ყაზბეგში რუსეთის ფედერაციის პრეზიდენტ ბორის ელცინთან შეხვედრის შემდეგ ერთობლივ პრესკონფერენციაზე ზვიად გამსახურდიას განცხადება წარსულის პოზიტიურ გამოცდილებაზე აპელირების ნიმუშია:

„...ჩვენ დიდხანს ველოდით ამ დღეს. და აი, რაღაც სიმბოლურად, ჩვენ ერთმანეთს ვხვდებით იმ ადგილას, სადაც საქართველოს მიწაზე პირველად დაადგა ფეხი პუშკინმა. როგორღაც ლამაზად, პოეტურად გამოვიდა ეს ყველაფერი, და ჩვენ ღმერთის მადლობელი ვართ ამისთვის.[[8]](#footnote-8)

ზვიად გამსახურდიას რიტორიკაში ანტიდასავლური პათოსი ჭარბობდა ანტირუსულს:

„მე მიმაჩნია, რომ როლი, რომელსაც დღეს რუსეთი ასრულებს კავკასიაში, არ შეესაბამება მისსავე ინტერესებს და ოკეანის გაღმიდან აქვს თავსმოხვეული... მე მუდამ მივისწრაფოდი მჭიდრო კავშირისაკენ რუსეთთან და ვოცნებობდი, საქართველოს ჰყოლოდა ბუნებრივი მოკავშირე ამ თავისი დიდი აღმოსავლელი მეზობლის სახით. მაგრამ ეს არ აძლევდა ხელს დასავლურ სამყაროს და მის მორჩილ ხელისუფლებას რუსეთისა... მე იმედი მაქვს კონფლიქტებში ჩათრეული ხალხების, პირველ რიგში, რუსი ხალხის საღი აზრისა და გონიერებისა... მხოლოდ დასავლეთი მოითბობს ხელს ახალი ომის ალზე“ (ინტერვიუ გაზეთ „ნაროდნაია პრავდას“, 1992 წელი).[[9]](#footnote-9)

მეხსიერების არეებისადმი დამოკიდებულება ნათლად ადასტურებს იმ ფაქტს, რომ საბჭოთა კავშირის არსებობის მიწურულსა და პირველ პოსტსაბჭოთა წლებში რუსეთის იმიჯი მკაფიოდ გამოკვეთილი არ ყოფილა და ყურადღება საბჭოთა წარსულის მემკვიდრეობისაგან გათავისუფლებისკენ იყო მიმართული. ცვლილება არ შეხებია რუსი მოღვაწეების სახელობის ქუჩებსა და მოედნებს (პუშკინის, ლერმონტოვის, გოგოლის, გრიბოედოვის, ტურგენევის, ტოლსტოის, გლინკას, დეკაბრისტების, ჩაიკოვსკის, ესენინის, მაიაკოვსკის, ივანე პავლოვის, მიჩურინის, იური გაგარინის და სხვ.). თუმცა მომდევნო წლებში რუსი მოღვაწეების სახელობის ქუჩებთან დაკავშირებით რადიკალური მოსაზრებებიც გამოითქმებოდა. დასახლებულ პუნქტების სახელების შეცვლის ტალღაში მოექცა რუსი საბჭოთა პოეტის, საქართველოში დაბადებული ვლადიმერ მაიაკოვსკის სახელის მატარებელი დაბისათვის (მისი დაბადების ადგილი, რომელსაც პოეტის გარდაცვალების შემდეგ ეწოდა მისი სახელი) ძველი სახელის - ბაღდათის - დაბრუნება, თუმცა მისი სახლ-მუზეუმი დაბაში დღესაც არსებობს და თბილისშიც დგას მაიაკოვსკის ძეგლი.

რუსეთის იმიჯის ტრანსფორმაციაში განსაკუთრებით დიდი როლი შეასრულა 1990-იანი წლების კონფლიქტებმა კავკასიაში და მათთან დაკავშირებულმა მოვლენებმა. სწორედ 90-იან წლებიდან მეხსიერებაში საბჭოთა კავშირი თანდათან გადაფარა რუსეთმა, როგორც მთავარმა მოწინააღმდეგემ დამოუკიდებელი სახელმწიფოს მშენებლობის გზაზე. 90-იანი წლების განმავლობაში ერთმანეთს უპირისპირდება რუსეთის ორი იმიჯი: ერთი მხრივ, ერთმორწმუნე, საიმედო საყრდენი, სტრატეგიული მოკავშირე, რომელსაც დიდი წვლილი მიუძღვის ქართველი ხალხის ფიზიკური არსებობის შენარჩუნებაში და რომლის დემოკრატიულ განვითარებას თავადაც უქმნიან საფრთხეს რეაქციული ძალები; მეორე მხრივ - სახეცვლილი იმპერია, რომელსაც არ ეთმობა არც ერთი ქვეყანა, რომელიც ადრე მის ნაწილს წარმოადგენდა.

ედუარდ შევარდნაძის რიტორიკა რუსეთთან მიმართებაში თანმიმდევრულობით არ გამოირჩეოდა. 1993 წლის სექტემბერში, როცა აფხაზეთში მიმდინარე ომის ბედი წყდებოდა და საქართველოში სამოქალაქო ომი მძვინვარებდა, შევარდნაძემ გამოაქვეყნა **„მიმართვა ჩემი სამშობლოს ყველა მეგობარს!“** რომელშიც დამოუკიდებლობის აღდგენის შემდეგ პირველად მკაფიოდ გამოხატა იმედგაცრუება რუსეთის პოლიტიკის გამო:

„ახლა, როცა ანტიხალხური ძალების მოქმედება თვით საქართველოშიც ერთ ნაკადად შეიკრა, ... რუსეთის ზოგიერთი უმაღლესი ჩინის სამხედროთა მოქმედება და რუსეთის პარლამენტის პოლიტიკა ჩვენ გვაძლევს უფლებას ვამტკიცოთ, რომ კარგად კოორდინირებულ და სინქრონიზებულ ერთობლივ შემოტევასთან გვაქვს საქმე... მე მინდა მსოფლიომ შეიგნოს: აფხაზეთი **იმპერიის სისხლიანი რევანშის საბრძოლო ველია**... უკვე მესამედ, ვენდეთ რა რუსეთის სამშვიდობო მისიას, მის, როგორც გარანტისა და შუამავლის როლს, დავდეთ 1993 წლის 27 ივლისს შეთანხმება და **პასუხად კვლავ ღალატი მივიღეთ**. ხელშეკრულების შესრულების გარანტმა მხარემ ან არ ისურვა, ან ვერ შეძლო ყოფილიყო გარანტი“.[[10]](#footnote-10)

თუმცა იმავე მიმართვაში შევარდნაძემ გაიმეორა ცნობილი იდეა „ორი რუსეთის“ შესახებ, რომელმაც, შეიძლება ითქვას, განსაზღვრა რუსეთისადმი დამოკიდებულება და შესაბამისი რიტორიკა მთელი მისი მმართველობის პერიოდში:

„აფხაზეთი ... იმ დენთის კასრია, რომლის მეშვეობითაც **არა მარტო შევარდნაძის საქართველო სურთ ააფეთქონ, არამედ** **ელცინის რუსეთიც**... ეჭვი არ მეპარება, რომ **რუსეთის პრეზიდენტს გულწრფელად სურს ხელი შეუწყოს კონფლიქტის მოწესრიგებას, მაგრამ მას ამაში ხელს უშლის იგივე ძალა, რომელსაც ჩვენი გასრესა სურს**... და მაინც, მე კვლავ მივმართავ ბორის ნიკოლოზის ძე ელცინს... პატივცემულო ბორის ნიკოლოზის ძევ, თქვენ ბევრი რამ გააკეთეთ საქართველოსათვის, მისთვის უმძიმესი განსაცდელის ჟამს. იქნებ, დადგა დრო, აშკარად თქვათ მის დასაცავად ვაჟკაცური სიტყვა. სიტყვა თქვენი რუსეთის დასაცავად, რადგან **ისტორიულად ჩვენი ხალხები მუდამ ერთ ბედს იზიარებდნენ**“[[11]](#footnote-11).

ზუსტად ასეთივე იყო საქართველოს საგარეო საქმეთა მინისტრის პირველი მოადგილის თედო ჯაფარიძის რიტორიკა ერთი წლით ადრე, 1992 წლის 7 ოქტომბერს, გაეროს უშიშროების საბჭოში გამოსვლისას.[[12]](#footnote-12)

დებულება „ორი რუსეთის“ - ერთის, დემოკრატიულისა და პროგრესულის, მეორის კი ავტორიტარულისა და რეაქციულის - შესახებ სისტემატურად მეორდებოდა 1993-2003 წლებში ქართული მმართველი და მისი მხარდამჭერი ინტელექტუალური ელიტის მიერ. ამ ელიტამ გამოაცოცხლა „ქართველი ერის ხსნისა და გადარჩენის“ კლასიკური ნაციონალური ნარატივი და, ეროვნული მოძრაობის აღმავლობისა და გამსახურდიას პრეზიდენტობის პერიოდის მოვლენათა რეინტერპრეტაციის გზით, ახალი მეხსიერების ჩამოყალიბება სცადა.

„ორი რუსეთის“ იდეის პოპულარიზაციაში თავის როლს ასრულებდა საქართველოს მართლმადიდებლური ეკლესია, რომელიც, ერთი მხრივ, ხაზს უსვამდა საკუთარ დამსახურებას ქართველი ერისა და ქართული სახელმწიფოს წინაშე, მეორე მხრივ კი ცდილობდა, რუსეთთან ერთმორწმუნეობის ხაზგასმით მხარი აება „ორი რუსეთის“ იდეისათვის და რუსეთის მართლმადიდებლური ეკლესია წარმოეჩინა პირველი, პროგრესული რუსეთის ნაწილად. 1992 წლის ოქტომბერში საქართველოს კათოლიკოს-პატრიარქმა ილია II-მ მიმართა რუსეთის პატრიარქ ალექსი II-ს და სთხოვა, გამოეყენებინა თავისი ავტორიტეტი აფხაზეთში დატრიალებული სისხლისღვრის შესაჩერებლად.[[13]](#footnote-13) მომდევნო წლებში იგი არაერთხელ უსვამდა ხაზს, რომ რუსეთის ეკლესია ოფიციალურად არ სცნობს სეპარატისტული რეგიონების ეკლესიურ ჩამოშორებას საქართველოსაგან.

1993 წლის შემოდგომაზე, აფხაზეთში სამხედრო მარცხის შემდეგ, ედუარდ შევარდნაძემ გააკეთა განცხადება დამოუკიდებელ სახელმწიფოთა თანამეგობრობაში შესვლის შესახებ, რაც განხორციელდა კიდეც 1994 წელს. „მოქალაქეთა კავშირის“ შეკრებაზე შევარდნაძემ აშკარად განაცხადა, რომ „დამოუკიდებელ სახელმწიფოთა თანამეგობრობის გზა - ეს არის გზა რუსეთისკენ... დავიბრუნებთ თუ არა აფხაზეთს? უნდა გავითვალისწინოთ, რომ რუსეთს სწორედ ერთიანი, მთლიანი საქართველო აინტერესებს.“[[14]](#footnote-14)

რუსეთის მეორე იმიჯი სწორედ ამ ნარატივის საპირისპირო გახლდათ. იგი, ძირითადად, პრესის მეშვეობით ვრცელდებოდა და წინასაარჩევნო პერიოდებში ტელეგამოსვლებშიც ჟღერდა. მიუხედავად იმისა, რომ დომინანტური ნარატივის სახით ზემოთ ნახსენები ვერსია გვევლინებოდა, ვერ ვიტყვით, რომ კონტრნარატივი ნაკლებად გავლენიანი იყო.

მოვიტანთ რუსეთის მეორე იმიჯის (აგრესორი, დამპყრობელი) ამსახველი ნარატივის რამდენიმე ფრაგმენტს იმ პერიოდის ერთ-ერთი ყველაზე თვალსაჩინო მოღვაწის აკაკი ბაქრაძის ინტერვიუებიდან და პუბლიცისტური წერილებიდან:

„პოლიტიკაში არ არსებობს კეთილი და ბოროტი რუსეთი. რუსეთი ერთია და იგი, პოლიტიკური თვალსაზრისით, არასოდეს იქნება საქართველოს მეგობარი. იგი იყო, არის და იქნება საქართველოს მტერი“.[[15]](#footnote-15)

„რამდენიც არ უნდა ვეძახოთ ჩვენს მტერს ბაბა, არ გახდება იგი მოყვარე და არ გვიპატრონებს მამასავით“ (1993 წ. სექტემბერი).[[16]](#footnote-16)

„თუ ჩვენ თვალს გადავავლებთ საქართველო-რუსეთის ურთიერთობის ისტორიას, დავინახავთ, რომ ყველა ისტორიულ ეტაპზე რუსეთი ატყუებდა საქართველოს. რუსეთი მომავალშიც გააგრძელებს ამ მოტყუებას... აგერ 200 წლის მანძილზე რუსეთს ნაირ-ნაირი ხელისუფლება მართავს, მაგრამ საქართველოს მიმართ მისი დამოკიდებულება ყოველთვის ერთია“.[[17]](#footnote-17)

ომს, რომელიც დღეს საქართველოში მიმდინარეობს, ეწოდება რუსეთ-საქართველოს ომი.[[18]](#footnote-18) „ოკუპანტი მომრიგებელ მოსამართლედ არ გამოდგება, ამას რა დიდი მტკიცება უნდა?“[[19]](#footnote-19)

ამავე დროს, აკაკი ბაქრაძე ხაზს უსვამდა რუსეთთან ურთიერთობის მოგვარების აუცილებლობას, ხოლო ხელისუფლების მხარდამჭერთა საყვედურს რუსეთის საწინააღმდეგო განწყობის გაღვივებისათვის პასუხობდა:

„არავინ ამცირებს არც რუსეთის სახელმწიფოს სიძლიერეს, არც რუსეთის კულტურულ მნიშვნელობას და არც მის როლს საერთოდ საკაცობრიო ცხოვრებაში და, თუ გნებავთ, კერძოდ, საქართველოს ცხოვრებაში. მაგრამ ეს არ ნიშნავს, რომ საქართველო აუცილებლად მხოლოდ და მხოლოდ იმ საშუალებით ცხოვრობდეს, რასაც რუსეთი შესთავაზებს მას... თავისუფალ ქვეყნებს შორის ურთიერთობას... ვერასდროს მივაღწევთ, თუ ისევ დავიწყებთ ლაქუცსა და კუდის ქიცინს რუსეთთან და მას მივიჩნევთ ჩვენს მფარველად და მხსნელად.“[[20]](#footnote-20)

შეიძლება ითქვას, რომ რუსეთის როგორც „მხსნელისა“ და „აგრესორის“ იმიჯი მუდმივად მონაცვლეობდა 1990-იან წლებში. დსთ-ში გაწევრიანებით ქვეყნის წინაშე მდგარი პრობლემები არ მოგვარებულა, რაც რუსეთის როგორც „საიმედო მოკავშირის“ იმიჯს სერიოზულად არყევდა. 90-იანი წლების მეორე ნახევრიდან სულ უფრო მკაფიოდ იკვეთებოდა საგარეო პოლიტიკის ევროატლანტიკური ვექტორი. 1999 წლის 27 იანვარს ევროსაბჭოს გენერალური ასამბლეის სხდომაზე საქართველოს პარლამენტის იმჟამინდელმა თავმჯდომარემ ზურაბ ჟვანიამ განაცხადა: „მე ვარ ქართველი და, მაშასადამე, ვარ ევროპელი!“

ვარდების რევოლუციის (2003 წელი) შემდეგომ ეს ფრაზა იქცა, ერთი მხრივ, საგარეო პოლიტიკური კურსის გამოხატულებად, მეორე მხრივ კი საფუძვლად დაედო „მხსნელი დასავლეთისა“ და „აგრესორი რუსეთის“ ოპოზიციურ იმიჯებს. რუსეთის სახე თანდათან კარგავდა ამბივალენტურობას, ცალსახად იკვეთებოდა მისი როგორც საქართველოს დამოუკიდებლობის მთავარი მოწინააღმდეგის იმიჯი, რომელიც საბოლოოდ ჩამოყალიბდა რუსეთ-საქართველოს 2008 წლის აგვისტოს ომის შემდეგ.

ახალი პოლიტიკური კურსის გამყარებისათვის გამოიყენებოდა მეხსიერების ყველა არე, შესაბამისად მასში ჩართული აღმოჩნდა საზოგადოებრივი ცხოვრების ყველა სფერო. რუსული ენის აქტუალურობა მკვეთრად შემცირდა. მან უცხო ენათა რიგში გადაინაცვლა და ინგლისურის, გერმანულისა და ფრანგულის გვერდით ყველაზე მოკრძალებული ადგილი დაიკავა. მისი წილი სასკოლო კურიკულუმში თანდათან მცირდებოდა. ბაღებსა და სკოლებში იკლებდა მოთხოვნა რუსულ სექტორზე, ხოლო უნივერსიტეტებში საერთოდ გაქრა რუსულენოვანი სწავლება, თუმცა შენარჩუნდა რუსული ფილოლოგიის განყოფილებები. ნაციონალური უმცირესობები, რომლებიც, როგორც წესი, რუსულენოვან სექტორებზე უმრავლესობას შეადგენდნენ, ახლა უპირატესაობას ქართულენოვან სწავლებას ანიჭებდნენ. 2011 წლიდან მათთვის საგანგებოდ შეიქმნა სასწავლო პროგრამები, რომლის მიზანი ქართულ საგანმანათლებლო სივრცეში მათი ჩართვა და ქართულ ენაზე სწავლის გაადვილება იყო. რუსული სხვადასხვა ეთნიკურ ჯგუფებს შორის შუამავალი ენის ფუნქციას კარგავდა. ამას ხელს შეუწყო 2007 წლიდან არაქართულენოვან სკოლებში სოციალურ მეცნიერებების ქართულ ენაზე სწავლების შემოღებამ. ძირითად ურბანულ ცენტრებში გაქრა, ხოლო ეთნიკური უმცირესობებით დასახლებულ რეგიონებში შემცირდა რუსულენოვანი წარწერები. „მაუწყებლობის შესახებ“ საქართველოს კანონის თანახმად, 2009 წლის 1 სექტემბრიდან „არასახელმწიფო ენაზე წარმოებული ფილმი მაუწყებლის ეთერში უნდა განთავსდეს მხოლოდ საქართველოს სახელმწიფო ენაზე დუბლირებული“ ან „პირველადი წარმოების ენაზე (ენებზე) ... საქართველოს სახელმწიფო ენაზე სუბტიტრირებით“.[[21]](#footnote-21) საქართველოში მოქმედი კინოთეატრები 2011 წლის 1 იანვრიდან ვალდებულნი არიან, ფილმი წარმოებულ ენაზე, ქართული სუბტიტრებით ან ქართულ ენაზე დუბლირებით გაუშვან.

2010 წელს საქართველოს პრეზიდენტის გადაწყვეტილებით შეიქმნა „ისტორიული სიმართლის დამდგენი სახელმწიფო კომისია“. ცხადია, შემთხვევითი არ იყო, რომ ამ კომისიის დაარსების შესახებ მან ქვეყნის მოსახლეობას სწორედ 9 აპრილს ოკუპაციის მუზეუმიდან ამცნო. კომისიას იურიდიული და ისტორიული შეფასება უნდა მიეცა ბოლო ორი საუკუნის განმავლობაში რუსეთის მიერ განხორციელებული აგრესიული ქმედებებისათვის, მათ შორის 2008 წლის აგვისტოში განვითარებული მოვლენებისათვის.

2009 წლის 7 აგვისტოს, რუსეთ-საქართველოს ომის წლისთავზე ინტერნეტ-ჯგუფ „რეაქციის“ ინიციატივით თბილისის ცენტრალურ რუსთაველის გამზირზე გაიმართა აქცია-გამოფენა „გზა ტრაქტატიდან ოკუპაციამდე“. აქციის ორგანიზატორებმა „გააცოცხლეს“ რუსეთის 230 წლიანი აგრესიის ისტორია გეორგიევსკის ტრაქტატიდან 2008 წლის ომის ჩათვლით. გამოფენილი იყო რუსეთის ოკუპაციის სხვადასხვა ეპოქის ამსახველი ფოტო-, ვიდეო- და სხვა დოკუმენტური მასალა.[[22]](#footnote-22)

2010 წელს განათლებისა და მეცნიერების სამინისტრომ ჩაატარა I-VI კლასის მოსწავლეთა კონკურსი „ჩემი თვალით დანახული რუსული აგრესია“, რომელმაც 2008 წლის რუსეთ-საქართველოს ომის მეხსიერება ასახა.

მეხსიერების განსაკუთრებულ არედ იქცა 2008 წლის აგვისტოს ომის შედეგად დევნილთა დასახლებები, რომლებიც კონფლიქტის ზონის უშუალო სიახლოვეს შეიქმნა, როგორც რუსეთის მიერ საქართველოს ტერიტორიების კიდევ ერთი ოკუპაციის სიმბოლო.

ამ პერიოდის მანძილზე აღიზარდა ახალი თაობა, რომელმაც არ იცის რუსული ენა, რომლის მეხსიერებაში არ არის რუსეთთან საერთო, „ძმური“ საბჭოთა წარსული, სამაგიეროდ, ღრმად და ძლიერად არის ფესვგადგმული რუსეთის, როგორც მუდმივი აგრესორის სახე. ამასთან ერთად, არის საზოგადოების მეორე ნაწილი, რომელიც არ არის განწყობილი ასე რადიკალურად რუსეთის მიმართ და შეიძლება ითქვას, ინარჩუნებს „ორი რუსეთის“ იდეას. მესამე ნაწილი დარჩა რუსეთის, როგორც ერთმორწმუნე მხსნელის იმიჯის ერთგული. ეს ნაწილი, რომელიც თითქმის ერთი ათწლეულის მანძილზე მარგინალიზებული იყო, მყისიერად გამოცოცხლდა 2012 წლის ოქტომბრის არჩევნების შემდეგ, როცა ახალმა მთავრობამ საქართველოს რუსეთთან დამოკიდებულების შერბილება დაიწყო.

სახელისუფლებო რიტორიკის შეცვლიდან ჯერ ორი წელიც არ გასულა, თუმცა უკვე მკაფიოდ იკვეთება იმიჯის მორიგი როტაცია. როგორც კი გაკეთდა პირველ განცხადებები რუსეთთან ურთიერთობის გაუმჯობესების შესახებ, გაიზარდა მოთხოვნა რუსულ სექტორებზე ბაღებსა და სკოლებში. ბ-ნმა რამაზ საყვარელიძემ განაცხადა, რომ "რუსული ენა ხალხს უნდა", ხოლო განათლების მინისტრმა აღნიშნა, რომ რუსულის ამოღება სასკოლო პროგრამიდან დასაბუთებული არ იყო.[[23]](#footnote-23) ტურისტულ ცენტრებში გაჩნდა კუსტარული რუსულენოვანი წარწერები. ამ ტენდენციის კულმინაციური გამოვლინება იყო წვრილი მეწარმის მიერ გასაყიდად გამოტანილი სუვენირი - დოქი წარწერით “I love Russia”. ამ ფაქტმა საზოგადოების ნაწილში დიდი აღშფოთება გამოიწვია. სოციალურ მედიაში იგი სამთავრობო რიტორიკას დაუკავშირეს: „ივანიშვილის კაპიტულანტური პოლიტიკის პარალელურად, რიკოთის უღელტეხილზე, სოფელ შროშასთან, თიხის ჭურჭელს წარწერით - „მე მიყვარს რუსეთი“ ჰყიდიან.“[[24]](#footnote-24)

 საზოგადოებრივი აზრის ამგვარ ცვლილებაში კვლავ სერიოზულ როლს თამაშობს ეკლესია და პირადად პატრიარქის პოზიცია, რომლის ავტორიტეტი ურყევი და ხელშეუხებელია. მან ერთ-ერთ რუსული გამოცემისათვის მიცემულ ინტერვიუში განაცხადა: „მე ვთვლი, რომ ჩვენ ვიყავით ძმები და დავრჩებით ძმებად... მე ძალიან მიყვარს რუსეთი. მე იქ მივიღე განათლება - სასულიერო სემინარია და აკადემია ზაგორსკში დავამთავრე... ჩვენ ყველაფერი გვაერთიანებს - არა მხოლოდ რელიგია, არა მხოლოდ მართლმადიდებლობა, არამედ მთლიანად ჩვენი კულტურა. საქართველოს ძალიან უყვარს რუსული კულტურა. ქართველები კითხულობენ და ძალიან უყვართ რუსეთის ლიტერატურა და ფილოსოფია[[25]](#footnote-25). მსგავსი სახის განცხადებები ტონის მიმცემია სხვა საეკლესიო იერარქებისათვის, რომელთაგან ერთ-ერთმა მოუწოდა მორწმუნეებს: „რუსეთი გერჩიოს ბატონად, რადგანაც ის ზნეობრივად ვერ გაგრყვნის. ფიზიკური მონობა გერჩიოს ზნეობრივ მონობა-გათახსირებას. დასავლეთი ცდილობს, ქართველებს რუსეთი მტრის ხატად დაუსახოს და ამით თავის სოდომ–გომორში შეიტყუოს.“[[26]](#footnote-26)

ცხადია, მსგავს განცხადებებს, სამთავრობო რიტორიკასთან ერთად, გავლენა აქვს საზოგადოებრივ განწყობაზე, თუმცა ერთ-ერთი სახელისუფლებო პარტიის წარმომადგენლის აზრით, „პატრიარქს დიდი რეიტინგი აქვს, მაგრამ ის ძირითადად, ესთეტიკური დატვირთვისაა… ის, რომ პატრიარქიც და სამღვდელოების დიდი ნაწილი ანალოგიური მოსაზრებებით გამოდის - რუსულ იმპერიალისტურ პოლიტიკას გაცილებით დიდ სიკეთედ წარმოაჩენენ, ხოლო დასავლეთს - გარყვნილების ბუდედ, მე უფრო საბჭოთა გაგებით ქართული პატრიოტიზმის გამოვლინება მგონია.“ რაც შეეხება რუსეთის იმიჯს, იმავე პოლიტიკოსის აზრით, „რაც იყო რუსეთის პოლიტიკა საქართველოსთან მიმართებაში საუკუნეების წინ, იგივეა ახლაც... ძლიერი, სუვერენული საქართველო, რომელიც დამოუკიდებელ პოლიტიკას ატარებს, რუსეთისთვის მისაღები არ არის... რუსეთს საქართველოში პერსპექტივა არა აქვს. რუსეთი ვერ წარმოჩნდება აქ დასავლეთის ალტერნატივად“.[[27]](#footnote-27)

ზემოთ მოყვანილი ხედვა დღეს აღარ წარმოადგენს დომინანტურ ნარატივს, თუმცა კვლავ გავლენიანია. არაპოლიტიკური წრეებიდან ამგვარ პოზიცია ყველაზე მძაფრად გამოხატა ისტორიკოსმა ლაშა ბაქრაძემ: „დღეს საქართველოს ჰყავს ერთადერთი მტერი და ეს მტერი არის რუსეთი... ეკლესია ეწევა ღია პრორუსულ და ანტიდასავლურ პროპაგანდას.“[[28]](#footnote-28)

რუსეთის ასეთივე იმიჯის ხაზგასმა მოხდა აგვისტოს ომის 5 წლისთავზე, როდესაც თბილისის ერთ-ერთი ცენტრალური მოედნის თავზე, მშენებარე შენობის სახურავიდან, გადმოფინეს ბანერი წარწერით „რუსეთი ოკუპანტია.“[[29]](#footnote-29)

1. <http://24saati.ge/index.php/category/news/2010-04-18/5555.html> (ხელმისაწვდომი იყო 10.02.2014) [↑](#footnote-ref-1)
2. შათირიშვილი, ზაზა. ნაციონალური ნარატივები - მეხსიერების ადგილები - თბილისური კულტურა. თბილისი ცვლილებების ხანაში. ურბანული სივრცისა და ქალაქდაგეგმარების სოციალურ-კულტურული განზომილებანი. თბილისი, თსუ გამომც., 2010, გვ. 112 (107- 115). [↑](#footnote-ref-2)
3. <http://www.mod.gov.ge/index.php?page=772&lang=0&type=0&Id=1177> (ხელმისაწვდომი იყო 25/03/2012) [↑](#footnote-ref-3)
4. <http://www.epn.ge/?p=13072> (ხელმისაწვდომი იყო 15/05/2012) [↑](#footnote-ref-4)
5. 2008 წლის ნოემბერ-დეკემბერში მშენებლობა სწრაფი ტემპით დაიწყო. აგვისტოს ომის შედეგად დაზარალებულ 25 000 ადამიანს საცხოვრებელი სჭირდებოდა. მცხეთის რაიონის სოფელ წეროვანში, რომელიც ყველაზე დიდია დევნილთა დასახლებებს შორის, სულ აშენდა 2002 კოტეჯი, რომელშიც 6 593 ადამიანი დაასახლეს (<http://www.idp.ge/geo/index.php?option=com_content&view=category&layout=blog&id=28&Itemid=72&lang=ka>). [↑](#footnote-ref-5)
6. Владимиров, Владимир. Перевод с коммунистического на державный. «Агентство Политических Новостей», 2011-03-29. <http://www.apn.ru/publications/article23929.htm> (accessed on 09.08.2013) [↑](#footnote-ref-6)
7. იხ. მაგ.: ზვიად გამსახურდიას მიმართვა ქვეყნის მოსახლეობას. „საქართველოს რესპუბლიკა“, 1991 წ. 1 იანვარი. [↑](#footnote-ref-7)
8. <http://www.youtube.com/watch?v=h4VWYPCCdRU> [↑](#footnote-ref-8)
9. <http://forum.ge/?f=29&showtopic=34144051> (accessed on 10.08.2013) [↑](#footnote-ref-9)
10. გაზ. „საქართველოს რესპუბლიკა“, 21 სექტემბერი, 1993, N 207 (735), გვ. 1. [↑](#footnote-ref-10)
11. იქვე. [↑](#footnote-ref-11)
12. ორი რუსეთი. „თავისუფალი ზონა“, 16 ივლისი 2013. <http://www.tzona.org/%E1%83%9D%E1%83%A0%E1%83%98-%E1%83%A0%E1%83%A3%E1%83%A1%E1%83%94%E1%83%97%E1%83%98/> (accessed on 12.08.2013) [↑](#footnote-ref-12)
13. ვარდოსანიძე, ს. სრულიად საქართველოს კათოლიკოს-პატრიარქი, უწმინდესი და უნეტარესი ილია II. თბილისი, 2008. [↑](#footnote-ref-13)
14. #  წამალაშვილი, ე. ედუარდ შევარდნაძის გზა რუსეთისკენ – დსთ. „თავისუფალი ზონა“, 6 ივლისი, 2013.

 [↑](#footnote-ref-14)
15. ბაქრაძე, ა. ბაბაიას დიპლომატია. - აკაკი ბაქრაძე. თხზულებანი. ტ. 6, პუბლიცისტიკა. თბილისი, „ნეკერი“, „ლომისი“, 2005, გვ. 538. [↑](#footnote-ref-15)
16. იქვე, გვ. 540. [↑](#footnote-ref-16)
17. ბაქრაძე, ა. რუსეთთან კუკუდამალობანას თამაში არავითარ შედეგს არ გამოიღებს(ტელევიზია, წინასაარჩევნო გამოსვლა). - აკაკი ბაქრაძე. თხზულებანი. ტ. 7, პუბლიცისტიკა. თბილისი, „ნეკერი“, „ლომისი“, 2005, გვ. 541. [↑](#footnote-ref-17)
18. ბაქრაძე, ა.ეს რუსეთ-საქართველოს ომია. ინტერვიუ აკაკი ბაქრაძესთან. გაზ. „ივერია-ექსპრესი“, 2.03.1993. - აკაკი ბაქრაძე. თხზულებანი. ტ. 7, პუბლიცისტიკა. თბილისი, „ნეკერი“, „ლომისი“, 2005, გვ. 456-457. [↑](#footnote-ref-18)
19. ინტერვიუ აკაკი ბაქრაძესთან. გაზ. „ჯორჯიან თაიმსი“, # 28, 1995. აკაკი ბაქრაძე. თხზულებანი. ტ. 7, პუბლიცისტიკა. თბილისი, „ნეკერი“, „ლომისი“, 2005, გვ.617. [↑](#footnote-ref-19)
20. ბაქრაძე, ა. საქართველოში კომუნისტური აზროვნება ისევ არსებობს. ინტერვიუ აკაკი ბაქრაძესთან. გაზ. „თემი“, # 2, 1993. - აკაკი ბაქრაძე. თხზულებანი. ტ. 7, პუბლიცისტიკა. თბილისი, „ნეკერი“, „ლომისი“, 2005, გვ. 470. [↑](#footnote-ref-20)
21. საქართველოს კანონი მაუწყებლობის შესახებ. მუხლი 511. თბილისი, 2004 წლის 23 დეკემბერი. [↑](#footnote-ref-21)
22. <http://itv.ucoz.net/news/2009-08-07-53> (accessed on 16.08.2013) [↑](#footnote-ref-22)
23. 09.06.2013 <http://www.newposts.ge/politika/14345-margvelashvili.html> [↑](#footnote-ref-23)
24. შროშა: იყიდება დოქი წარწერით - მე მიყვარს რუსეთი. 07.08.2013. <http://newsport.ge/46911-shrosha-iyideba-doqi-tsartserit-me-miyvars-ruseti#.Ug1dNtI3Da8> [↑](#footnote-ref-24)
25. **Интервью с главой Грузинской Православной Церкви - Святейшим и Блаженнейшим Католикосом-Патриархом всея Грузии Илией II по случаю 1025-летия Крещения Руси. Kavkazskaja politika, 29.07.2013.** <http://kavpolit.com/byli-bratyami-i-ostanemsya-bratyami/> [↑](#footnote-ref-25)
26. სხალთის მთავარეპისკოპოსი, მეუფე სპირიდონი (აბულაძე), ნიუპოსტი, 19.07.2013 [http://www.newposts.ge//sazogadoeba/16589-skhalthis-mthavarepiskoposi-rusethi-gerchios-batonad--zneobrivad-ver-gagryvnis.html](http://www.newposts.ge/sazogadoeba/16589-skhalthis-mthavarepiskoposi-rusethi-gerchios-batonad--zneobrivad-ver-gagryvnis.html) [↑](#footnote-ref-26)
27. ინტერვიუ რესპუბლიკური პარტიის წევრთან დავით ზურაბიშვილთან. ლიბერალი, 07.08.2013 [↑](#footnote-ref-27)
28. ინტერვიუ ლაშა ბაქრაძესთან, 2013.08.06 <http://www.netgazeti.ge/GE/105/opinion/22358/> [↑](#footnote-ref-28)
29. <http://www.palitratv.ge/akhali-ambebi/sazogadoeba/34401-baneri-tsartserith-qrusethi-okupantiaq-gmirtha-moedanze.html> [↑](#footnote-ref-29)